《再和初春微雪》
宋代·吕陶

治有春阳感，和无月律差。浓云方聚鹤，冻柳亦飘花。

瑞应来如响，群情喜溢涯。纵观天势淡，俄失地形窊。

素月交晖耀，狂风助击拿。一斑迷隐豹，三尺晦祥鸦。

塞上威尤凛，军中语敢哗。汉兵同被练，朔地讶吹沙。

冷焰侵残燧，寒声入旧笳。飞纨安用裂，种玉岂须畬。

清洁山川景，微茫草木芽。垦田因泽及，望岁已心遐。

共荷沾濡力，应忘旱歉嗟。诗豪夜传卷，贺客晓趋衙。

渗漉元侯德，生成赤子家。指期三日耜，拭目万箱车。

况赖深仁恤，会蠲重赋加。愿赓称颂句，岂肯匿咬哇。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。